Foto Vladimir Putin a sărbătorit victoria în Piața Roșie din Moscova și s-a felicitat pentru "întoarcerea la patrie" a teritoriilor ucrainene ocupate
Vladimir Putin a salutat "întoarcerea la patrie" a teritoriilor ucrainene ocupate de Moscova, fiind aclamat luni de mulţimea adunată în Piaţa Roşie pentru a sărbători realegerea sa, cu un scor zdrobitor, pentru un al cincilea mandat, în urma unor alegeri prezidenţiale lipsite de opoziţie, relatează AFP.
Putin, care se află la putere de aproape un sfert de secol, a obţinut 87,28% din voturi la alegerile desfăşurate de vineri până duminică, inclusiv în regiunile din Ucraina a căror anexare a fost revendicată de Moscova.
Kremlinul a descris rezultatul ca fiind "excepţional", în timp ce opoziţia din exil l-a denunţat ca fiind "fără legătură cu realitatea", transmite News.ro.
Preşedintele în vârstă de 71 de ani şi-a făcut apariţia în cursul serii în Piaţa Roşie, unde avea loc un concert pentru a sărbători 10 ani de la anexarea peninsulei Crimeea, primul act al războiului de agresiune pornit de Rusia împotriva Ucrainei. Întâmpinat de mulţime cu strigăte de "Rusia! Rusia!", Vladimir Putin a urcat pe scenă însoţit de cei trei rivali ai săi de la alegerile prezidenţiale şi a asigurat mulţimea că ţara va merge înainte "de mână" cu teritoriile luate Ucrainei.
Vladimir Putin, despre războiul din Ucraina: Un mare eveniment în istoria statului nostru
"Revenirea la patrie s-a dovedit a fi mai dificilă, mai tragică, dar am reuşit şi acesta este un mare eveniment în istoria statului nostru", a declarat Vladimir Putin într-o alocuţiune rostită înainte de a cânta imnul rus la unison cu mulţimea adunată la poalele zidurilor Kremlinului.
Potrivit Reuters, Putin a mai declarat că oficialii au raportat la începutul zilei de luni că au fost restabilite legăturile feroviare de la Rostov, în sudul Rusiei, către oraşele ucrainene Doneţk, Mariupol şi Berdiansk, controlate de Rusia, şi că vor urma şi alte îmbunătăţiri.
Rusia a anexat Crimeea în martie 2014, după o intervenţie a forţelor sale speciale. În septembrie 2022, ea a revendicat anexarea altor patru regiuni din Ucraina pe care le ocupă parţial: Doneţk şi Luhansk, în est, şi Herson şi Zaporojia, în sud.
Mulţimea de spectatori prezenţi la acest concert patriotic şi-a exprimat sprijinul pentru Vladimir Putin, după mai bine de doi ani de ofensivă militară în Ucraina şi sancţiuni occidentale grele. "Vladimir Putin este fundamentul ţării noastre. Am încredere în el", spune Victoria, o tânîră în vârstă de 23 de ani, care nu a cunoscut alt lider al Rusiei decât Putin.
Kremlinul a făcut ca alegerile prezidenţiale să demonstreze "încrederea" ruşilor în preşedintele lor: ceilalţi trei candidaţi au fost toţi pe aceeaşi linie cu Putin, fie că era vorba de Ucraina sau de represiunea care a culminat cu moartea opozantului Aleksei Navalnîi într-o închisoare din Arctica, în februarie.
Opoziția din Rusia a încercat să sfideze realegerea lui Vladimir Putin
Opoziţia a reuşit totuşi să îşi facă simţită prezenţa la aceste alegeri prezidenţiale, adunându-se duminică la prânz în secţiile de votare, stricând buletinele de vot sau invalidându-le prin scrierea numelui "Navalnîi" pe ele. Este ceea ce a făcut şi văduva sa, Iulia Navalnaia, atunci când a votat la ambasada rusă din Berlin. Echipa defunctei, care acuză Kremlinul că l-a ucis pe opozant, spune că scorul obţinut de Putin nu are "nicio legătură cu realitatea".
Partenerii Rusiei l-au felicitat pe Vladimir Putin pentru realegerea sa: liderul Chinei, Xi Jinping, a declarat că rezultatul a arătat "sprijinul deplin al ruşilor", în timp ce preşedintele iranian Ebrahim Raissi a calificat-o drept o "victorie solidă". Premierul indian Narendra Modi a îndemnat la consolidarea relaţiei "speciale" dintre cele două ţări, iar liderii Venezuelei, Nicaraguei, Cubei şi Boliviei au salutat, de asemenea, rezultatul alegerilor.
La rândul lor, Berlinul, Londra, Parisul şi şeful diplomaţiei europene au criticat votul pentru că a fost lipsit de libertate, fără opoziţie şi în plină represiune. Preşedintele ucrainean, Volodimir Zelenski, a declarat că îl vede pe Putin ca pe un om "beat de putere" care vrea să "domnească pentru totdeauna".
În discursul său de asumare a victoriei de duminică seara, Vladimir Putin a zugrăvit imaginea unei Rusii "consolidate" care nu se va lăsa "intimidată" de Occident.
Pe front, însă, întreaga săptămână a fost marcată de bombardamente soldate cu victime şi incursiuni ale luptătorilor înarmaţi din Ucraina pentru a arăta Rusiei că nu este în siguranţă pe teritoriul său. În regiunea Belgorod, la graniţa cu Ucraina, aceste atacuri s-au soldat cu cel puţin 15 morţi începând din 12 martie, potrivit autorităţilor locale.